Dōminikana, Republika Dōminikańsko – państwo we Americe Pōunocnyj, druge podug powieřchnie a ličby ludzi na Mořu Karajibskim (po Kubie). Zajmuje ōng. 2/3 placu wyspy Hajiti, kero je podzielōno miyndzy nia a państwo Hajiti. Piyršymi miyškańcami byli sam Tainowie. Lo Ojropejčykōw teryny ôbecnyj Dōminikany ôdkryu Křištof Kolumb we 1492 roku. Niyskoři kraj přeloz pode wuadza Hišpanije. Stolica Dōminikany, Santo Domingo, zouožōno we 1496 roku je nojstaršym stouym ôsiedlym zouožōnym bez Ojropejčykōw we ôbu Amerikach. Zachodnio tajla wyspy Hajiti bōua pode kontrolōm francuskōm a we 1804 ôguosiua niypodleguość kej Hajiti. Bez lata 1821-1843 Dōmińkana bōua bez Hajiti ôkupowano. Niypodleguość ôguošōno po wygraniu powstanio, 27 lutygo 1844. Niyskoři Dōminikana točōua wojna s Hajiti, bōua ôkupowano bez Hišpanijo (1861-1865), a zaś bez USA (1916-1924). Wiynkšość ludności je krojcokōma dwu abo wiyncyj ras. S biouych nojwiyncyj mo hišpańske pochodzyniy. Katolicyzm wyznowo 79% miyškańcōw. Postřōd čornoskōryj ludności idzie trefić tyž animistōw a wyznowcōw Voodoo. Gospodarka downij bōua ôparto na bauerstwie, terozki krōm niygo sroge znočynie mo turystyka.